Noord-Kaapse LUR vir onderwys sterfMac Jack (Foto: Dept. Basic Education via Twitter) Macollen Jack, die Noord-Kaapse LUR vir onderwys, is Woensdag vroegaand in ŉ hospitaal in Kimberley oorlede. Hy is glo aan Covid-19 oorlede. Zamani Saul, premier van die Noord-Kaap, sê Jack is verlede week in die Mediclinic Gariep in Kimberley opgeneem. Hy sê Jack was soos altyd in ŉ opgewekte stemming en vol vertroue dat hy sou herstel. “Ongelukkig het sy toestand verswak en is hy vroeër die aand dood verklaar,” het Saul Woensdagaand gesê. “Jack was ŉ gesoute kader van die beweging en ŉ uitstekende amptenaar. Hy het vegtergees en buitengewone energie gehad.” Saul het sy medelye aan Jack se vrou, kinders, familie, vriende en kollegas betuig. “Ons is baie geskok oor sy onverwagse heengaan. Hy gaan beslis ŉ leemte laat as merkwaardige en bevoegde leier,” sê Saul. Die provinsiale leierskorps, die ANC en alliansievennote gaan Donderdag met die familie byeenkom. Verdere besonderhede oor die begrafnisreëlings sal later bekendgemaak word. Angie Motshekga, die minister van onderwys, het ook haar innige meegevoel aan Jack se familie en die provinsiale departement van onderwys in die Noord-Kaap betuig. Luidens ŉ verklaring uitgereik deur die departement van onderwys is Jack in 2019 tot lid van die uitvoerende raad van die provinsiale onderwysdepartement verkies. “Hy was ŉ gesoute leier en opvoedkundige. Hy kon goed bande tussen die gemeenskap en departement bou. Hy was ŉ geesdriftige kampvegter wat die tweede myl vir skole en leerders sou saamloop,” lui die verklaring.